《发故箧得表侄尤允所录杂文》
明代·王汝玉

我有心所亲，全家窜南徼。传闻已沦亡，想念结怀抱。

开箧睹遗书，临编增永悼。伊子自童丱，与尔敦情好。

自匪因亲䁥，由来同志操。泮宫武共步，兰省艺偕较。

宇宙中横溃，艰虞出非料。尔去困累拘，余归隐耕钓。

一朝异存没，万里阻哀吊。荒阡瘗旅榇，炎风拂飞旐。

二亲亦沈陨，孤息复谁告。感兹痛心膺，奚暇论墨妙。

殽羞奠安设，鞠养言非蹈。摛章情冀申，濡毫意如耄。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。